Lihamba lya Paulo kwa
Filimoni
Ulongolelo
Lihamba ali lihupitaho kwa Filimoni likityekwa na nndumila Paulo 1:1. Paulo kakibhegha mu kibhopo pakatyekite lihamba ali, na ayi yingubhoneha kukita pakatyekite lihamba ali ywombe kakibhegha ku kitami kikulu kya Loma. Na handa kakibhegha ku Loma pakatyekite lihamba ali, hino yingubhoneha kukita kakityeka handa ngungwa ya mbinda mabhoko sita na yimo mbole ya kubhelekwa Kilisito, na ndo munndaluko aghwo aghwo kakityeka lihamba kwa Akaakolosai.
Kakityeka lihamba ali kwa mundu ywakamanyika Filimoni. Filimoni kakibhegha yumoo mu ngwemuko ya bhandu bhaanhyubhalila Kilisito na kangi kakibhegha na abhandwa. Paulo kakintyekela Filimoni ngati kannyupe kukita kakotoke kunkeha nbhandwa ghwake Onesimo ywakatughite kwa Filemoni. Kubhukana na malaghilo gha Akaaloma Filimoni kakibhegha na shaliya ya kunkoma Onesimo. Paulo kangutumila malagho gha kunyegheleha Filimoni ngati kantekule Onesimo handa nnongo ywaanhyubhalilite Kilisito na kangi kanguyupa kukita Onesimo kateghekwe kutenda lihengo papamu na Paulo 1:13-14
Ghaabheghite
Paulo kangunnjambuha Filimoni 1:1-3
Paulo kanguyupa kwa lihombo lya Onesimo kukita Filimoni kankingame Onesimo handa nnongo mu kunhyubhalila Kilisito 1:4-21.
Paulo kanguyomolela kwa kubhoneha mapalo ghake gha kuntyangila kangi na kuataghila lilobhe lya kuajambuha alongo 1:22-25
1
Paulo kangunnjambuha Filimoni
1 Lihamba ali linguhuma kwa nenga Paulo, mmopwa kwa kya Kilisito Yesu, na kuhuma kwa Timoti nnongo ghwetu.
Tungukutyekela ghwenga npalo Filemoni, nntendalihengo nnyetu, 2 na nhacha ghwetu Afia, na machonda nnyetu mu Kilisito Alikipo, papamu na ngwemuko ya bhandu bhaanhyubhalila Kilisito bhaakongana mu lubhagha lwako. 3 Tunguayupila umaha na uhihimilo, kuhuma kwa Chapanga Tate ghwetu na kwa Bambo Yesu Kilisito.
Upalo na uhyubhalilo kwa Filimoni
4 Manjubha ghoha pammegha mu kuyupa, panughukulungwa ghwenga Filimoni nungunnumba Chapanga, 5 kiyaha nunguyihwa mihalo ya kuhyubhalila kwako kwa Bambo Yesu na Upalo ghwako kwa bhandu bhoha bhaabhaghulitwe kwa kya Chapanga. 6 Nunguyupila kukita uhyubhaliolo ghwako ghuulilungite papamu na twenga ghukutange ngati ghubheghe na umanyi ghuukamaliti ghwa nemelo yoha yiitukingamite mu kulilunga kwa twenga nkati ya Kilisito. 7 Nnongo, upalo ghwako ghunyeleha munu na ghuundengeleha munu! Na ghuyihangaluha myoyo ya bhandu bhaabhaghulitwe kwa kya Chapanga.
Luyupo kwa kya Onesimo
8 Kwa kya agho hata handa panughukwilikiha mu Kilisito ghutende kila kighukunogha kutenda, 9 peni kwa kya upalo, yingunnogha mbaka nughuyupe. Nungutenda habhu kiyaha nenga Paulo nng'ohi ghwa ngwemuko, na hinu mmopwa kwa kya Kilisito Yesu. 10 Nungughuyupa kwa kya Onesimo mwana ghwangu, aywo ndo mwana ghwangu mu kunhyubhalila Kilisito kiyaha megha tate ghwake pamegha mukibhopo, 11 pamakachu kakikutangatila ng'obhe kilibhi, peni hinu kangughunogha ghwenga na nenga bhubho.
12 Hinu nungunlaghila kangi kwa ghwenga, kiyaha nungumpala kwa mwoyo ghwangu ghwoha. 13 Ningapalite katame na nenga ngati kayikamuhe ng'ebhu yako ya kundangatila mu manjubha agha pamegha mu kibhopo kwa kya Nhalo ghwa Maha, 14 peni nungupala ng'obhe kutenda kyohele kya nga kuteghekwa na ghwenga, ngati yikotoke kubhegha handa ningukukwiliha kundendela gha maha ngati ghutende kwa mwoyo ghwako ghumwene. 15 Pangi kwa mwene kutama kutali na ghwenga kya manjubha machoko ndo nhokonyo ghwa kutama naywo mu manjubha ghoha, 16 chepa handa nbhandwa, ngati ndo ghwa maha kyanalumu ya nbhandwa, na ndo nlongo npalwa mu Kilisito. Mwene ndo npalo ghwangu muno na kangi ghwenga ghwanpala kyanalumu, mwene ndo chepa ghwako ghweka ngati ndo ghwa Chapanga bhubho.
17 Hinu, handa ghungumanya nenga handa ntenda lihengo nnyako mu Kilisito, ghunkingame handa bhula paghunkingama nenga. 18 Handa kakuhokela kyohele ebu handa ghunyahika kyohele, nenga ndakubhuyihila. 19 Nenga Paulo nuutyeka lihamba ali kwa kibhoko kyangu numwene. Ndakubhuyihila. Kangi nungupala ng'obhe kulongela kukita nungukughamba ubhumi ghwako ghumwene. 20 Hinu nnongo ghwangu, ketaketa ghundendele nlando aghwo kwa kya lihina lya Bambo, ngati ghuuyelele mwoyo ghwangu handa nnongo mu Kilisito.
21 Nungukutyekela panhyubhalila kukita ghwanyitikila na kunu pamanya kukita ghwaatenda kupitingana kwa ghala ghanughuyupa. 22 Megha na liyupo limo kyanalumu, ghuntendekehele kyumba kya ahenja, kiyaha nungupala kubhuyihwa kwa mwenga handa luyango lwa mayupo ghenu.
Majambuho gha muuhiko
23 Epafula, mmopwa nnyangu kwa kya Kilisito Yesu, kangukujambuha. 24 Bhubho Maliki, na Alisitaliko, na Dema na Lukasi, atenda lihengo ayangu, bhangukujambua. 25 Nungubhayupila mabhoha umaha ghwa Bambo Yesu Kilisito ghubheghe papamu na mwenga.